
ŠILUTĖS RAJONO SAVIVALDYBĖS ADMINISTRACIJOS
ŪKIO SKYRIUS

AIŠKINAMASIS RAŠTAS
DĖL TARYBOS SPRENDIMO PROJEKTO
„DĖL ŠILUTĖS RAJONO SAVIVALDYBĖS TURTO PERDAVIMO PAGAL PANAUDOS SUTARTĮ VIEŠAJAI ĮSTAIGAI „PLAČIAJUOSTIS INTERNETAS“

2026 m. liepos 15 d.
Šilutė

	1. Parengto projekto tikslai ir uždaviniai.

	Perduoti viešajai įstaigai „Plačiajuostis internetas“, juridinio asmens kodas 300149794, pagal panaudos sutartį dešimties metų laikotarpiui įstatuose numatytai veiklai vykdyti Savivaldybei nuosavybės teise priklausantį nekilnojamąjį turtą, nurodytą Tarybos sprendimo projekte.

	2. Kaip šiuo metu yra sureguliuoti projekte aptarti klausimai.

	Vadovaujantis Lietuvos Respublikos vietos savivaldos įstatymo 15 straipsnio 2 dalies 19 punktu, išimtinė savivaldybės tarybos kompetencija yra: sprendimų dėl disponavimo savivaldybei nuosavybės teise priklausančiu turtu priėmimas, šio turto valdymo, naudojimo ir disponavimo juo tvarkos taisyklių nustatymas, išskyrus atvejus, kai tvarka yra nustatyta įstatymuose ar jų pagrindu priimtuose kituose teisės aktuose.
Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 2 punktu, savivaldybės turtas perduodamas savivaldybės tarybos nustatyta tvarka viešosioms įstaigoms, kurios pagal Lietuvos Respublikos viešojo sektoriaus atskaitomybės įstatymą laikomos viešojo sektoriaus subjektais, viešosioms įstaigoms – mokykloms.
Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 4 dalimi, Savivaldybės taryba priima sprendimus dėl  savivaldybės turto perdavimo pagal panaudos sutartis.
Viešoji įstaiga „Plačiajuostis internetas“ (toliau – Įstaiga) yra pelno nesiekianti organizacija, kurios tikslas tenkinti viešuosius interesus (Įstaigos įstatų kopija pridedama). Įstaigos steigėja ir vienintelė dalininkė (savininkė) – Lietuvos Respublikos susisiekimo ministerija. Įstaigos veikla atitinkanti valstybės interesą – plačiajuosčio ryšio infrastruktūros plėtra ir didmeninių plačiajuosčio ryšio paslaugų teikimas komerciškai nepatraukliose gyvenvietėse. Įstaiga valdo valstybei priklausantį elektroninių ryšių tinklą. Tinklu teikiamos didmeninės ryšio paslaugos ir jų tarifai tvirtinami Lietuvos Respublikos susisiekimo ministro įsakymu.

	3. Kokių pozityvių rezultatų laukiama.

	Lietuvos Respublikos susisiekimo ministerijos kontroliuojamai viešajai įstaigai „Plačiajuostis internetas“ bus perduotas savivaldybei nuosavybės teise priklausantis turtas, reikalingas įstatuose numatytai veiklai vykdyti – tenkinti viešuosius interesus, efektyviai ir tinkamai panaudojant savininko padarytus įnašus į Įstaigos kapitalą, valdant plačiajuosčio ryšio infrastruktūrą ir iš Įstaigos veiklos gautą pelną, sukurti plačiajuosčio duomenų perdavimo prieigą kaimiškųjų seniūnijų viešojo sektoriaus institucijoms ir sudaryti prielaidas teikti plačiajuosčio duomenų perdavimo paslaugas kaimiškųjų vietovių bendruomenių nariams; organizuoti informacinių ir ryšių technologijų tinklo eksploataciją, teikti paslaugas, panaudojant sukurtą šviesolaidinių kabelinių linijų tinklų infrastruktūrą.

	4. Galimos neigiamos priimto projekto pasekmės ir kokių priemonių reikėtų imtis, kad tokių pasekmių būtų išvengta.

	Nenumatoma.

	5. Kokie šios srities aktai tebegalioja (pateikiamas šių aktų sąrašas) ir kokius galiojančius aktus reikės pakeisti ar panaikinti; jeigu reikia Kolegijos ar mero priimamų aktų, kas ir kada juos turėtų parengti, priėmus teikiamą projektą.

	Galiojančių aktų nereikės pakeisti ar panaikinti; Kolegijos ar mero priimamų aktų nereikia.

	6. Jeigu reikia atlikti sprendimo projekto antikorupcinį vertinimą, sprendžia projekto rengėjas, atsižvelgdamas į Teisės aktų projektų antikorupcinio vertinimo taisykles.

	Antikorupcinio vertinimo atlikti nereikia.

	7. Projekto rengimo metu gauti specialistų vertinimai ir išvados, ekonominiai apskaičiavimai (sąmatos) ir konkretūs finansavimo šaltiniai.

	VšĮ „Plačiajuostis internetas“ 2026-06-29 raštas Nr. R-275 „Dėl negyvenamųjų patalpų
suteikimo“ 

	8. Projekto autorius ar autorių grupė.

	 Daiva Thumat, Ūkio skyriaus vyriausioji specialistė.

	9. Reikšminiai projekto žodžiai, kurių reikia šiam projektui įtraukti į kompiuterinę paieškos sistemą.

	Viešoji įstaiga „Plačiajuostis internetas“, panaudos sutartis.

	10. Kiti, autorių nuomone, reikalingi pagrindimai ir paaiškinimai.

	Papildoma medžiaga pridedama.




Ūkio skyriaus vyriausioji specialistė             				                             Daiva Thumat


